Aquest Dictamen té per objecte el Projecte d'ordre del procediment i els documents i requisits formals del procés d'avaluació a l'educació secundària per a les persones adultes.
El Projecte consta d'un preàmbul, vint-i-un articles, una disposició final i un annex.
En el preàmbul es descriu el contingut i el marc normatiu en el qual s'insereix la norma projectada i llur finalitat, que és la de determinar el procediment, els documents i els requisits formals necessaris en l'avaluació de l'educació secundària obligatòria per a les persones adultes que assegurin la coherència del procés d'avaluació.
Aquests objectius es desenvolupen en els vint-i-un articles de què consta la norma i que abasten les matèries següents: objecte i àmbit d'aplicació (art. 1); criteris generals (art. 2); equip docent (art. 3); sessions d'avaluació (art. 4); prova d'avaluació inicial (art. 5); incorporació de l'alumnat que ha cursat o cursa programes de qualificació professional inicial (art. 6); avaluació (art. 7); qualificacions (art. 8); superació de l'etapa i obtenció del títol (art. 9); càlcul de la qualificació (art. 10); participació de l'alumnat en els processos d'avaluació (art. 11); orientació final (art. 12); documentació (art. 13); actes (art. 14); expedient (art. 15); historial acadèmic (art. 16); trasllat de centre (art.17); full de seguiment acadèmic (art. 18); supervisió de la Inspecció d'Educació (art. 19); custòdia de la documentació (art. 20) i dades personals de l'alumnat (art. 21).
La disposició final estableix l'entrada en vigor de l'ordre l'endemà de la publicació al Diari Oficial de la Generalitat de Catalunya.
I l'annex fixa els models d'actes finals de qualificacions de mòduls, de qualificacions dels àmbits, de l'expedient acadèmic i de l'historial acadèmic.
La Comissió Jurídica Assessora és competent per a emetre dictamen preceptiu respecte dels projectes de reglament que es dictin per a desplegar lleis, segons disposa l'article 8.2.b) de la Llei 5/2005, de 2 de maig, com ara és el cas, en què el Projecte en qüestió es dicta en el marc i en desplegament de la Llei 12/2009, de 10 de juliol, d'educació.
En casos com el present, en què es dictamina sobre un projecte reglamentari que pren la forma d'ordre, cal examinar la competència de la Generalitat de Catalunya i l'habilitació de la consellera per a dictar la norma de què es tracta; comprovar que s'hagin seguit els tràmits procedimentals previstos en la llei per a l'elaboració; i, especialment, analitzar la legalitat del text normatiu.
L'objecte del present Projecte d'ordre el constitueix la regulació del procediment i els documents i requisits formals del procés d'avaluació a l'educació secundària obligatòria per a les persones adultes, matèria que s'insereix en una de més general prevista en l'article 131.3.c) de l'Estatut en règim de compartició amb l'Estat: l'establiment dels plans d'estudi corresponents, incloent-hi l'ordenació curricular, la qual abasta el règim d'avaluació, d'acord amb l'article 52 de la Llei 12/2009.
Sobre aquesta matèria, i segons l'article 111 de l'Estatut, la Generalitat exerceix la potestat legislativa, la potestat reglamentària 'com ara és el cas' i la funció executiva en el marc de les bases que fixi l'Estat.
La Generalitat, per tant, té competència suficient per a aprovar la norma projectada.
D'acord amb l'article 39.3 de la Llei 13/2008, de 5 de novembre, de la presidència de la Generalitat i del Govern, 'Els consellers poden dictar disposicions reglamentàries en matèria d'organització del departament del qual són titulars, en els termes que determina la legislació sobre organització de l'Administració de la Generalitat, i també en poden dictar de relatives a altres matèries, en supòsits específics, si una norma amb rang de llei o un decret del Govern els ho autoritza expressament'.
El Decret 161/2009, de 27 d'octubre, d'ordenació dels ensenyaments de l'educació secundària obligatòria per a les persones adultes, en desplegament directe de la Llei 12/2009 regula substantivament la matèria 'ordenació dels ensenyaments i currículum de l'educació secundària per a les persones adultes' que ara la norma projectada procedeix a regular des d'una perspectiva procedimental.
És en el Decret 161/2009 esmentat (disposició final), on es troba l'habilitació a la consellera per a aprovar el present projecte d'ordre: 'S'autoritza el conseller d'Educació [...] per dictar les disposicions que siguin necessàries per a l'aplicació del que disposa aquest Decret'.
En conseqüència, la consellera està habilitada per a dictar la norma projectada.
La tramitació de l'ordre projectada fou iniciada i impulsada per la Direcció General de l'Educació Bàsica i el Batxillerat (ara, Direcció General de l'Educació Secundària Obligatòria i el Batxillerat).
La memòria que exigeix l'article 63 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (norma vigent en iniciar-se la tramitació) i que annexa el Projecte d'ordre, conté el marc normatiu en què s'insereix la norma; la justificació de l'oportunitat i de l'adequació de la mesura; una taula de vigències i de disposicions afectades; i inclou, també, un estudi econòmic en termes de cost-benefici.
Entre els tràmits que queden reflectits als antecedents d'aquest Dictamen cal fer esment que el Projecte d'ordre s'ha sotmès a informe de l'Institut Català de les Dones, així com al Consell Escolar de Catalunya.
Aquestes entitats han formulat observacions al Projecte.
Les de l'Institut han estat totes elles incorporades malgrat no haver estat valorades d'una manera expressa, la qual cosa hauria estat el més desitjable per tal de conèixer els motius que han portat a incorporar-les (així, dictàmens 267/08 i 302/08).
Les observacions del Consell, en canvi, sí que han estat degudament valorades i, moltes d'elles, incloses en una nova versió del Projecte d'ordre.
Ha estat obert el tràmit d'informació pública sense que s'hi hagin produït al·legacions.
No s'ha obert, però, el tràmit d'audiència, qüestió que es justifica en l'expedient (pàg.
141) en el fet que aquest Consell Escolar de Catalunya té una composició en la qual s'integren representants dels sectors afectats pel Projecte (art. 4 de la Llei 25/1985, de 10 de desembre, dels consells escolars).
Aquesta Comissió Jurídica entén que, en el present cas, la participació ciutadana a través del Consell Escolar ha permès, efectivament, que quedés reflectida a l'expedient la pluralitat d'interessos en joc, finalitat principal del tràmit d'audiència tenint en compte, a més, que la norma examinada es tracta d'una norma essencialment tècnica (entre molts d'altres, dictàmens 181/10 i 251/10).
Consta a l'expedient l'informe favorable de l'advocada de la Generalitat i de l'advocada en cap del Departament d'Educació (ara d'Ensenyament).
I s'hi inclouen, finalment, l'escrit de la Comissió Jurídica en què s'acorda la suspensió del termini per a emetre dictamen, en atenció a la nova composició del Govern, a fi que la consellera pogués ratificar la sol·licitud o, si escau, retirar-la, i la resposta de la consellera d'Ensenyament en què ratifica la sol·licitud de dictamen i adjunta una nova versió del text del Projecte d'ordre en la qual s'introdueixen els canvis derivats de la nova estructura del Departament.
El contingut del Projecte s'ha d'examinar a la llum del seu marc normatiu.
En l'àmbit legat aquest està format per la Llei orgànica 2/2006, de 3 de maig, d'educació (art. 66 a 70) i per la Llei 12/2009 (art. 69 a 71), que desplega l'anterior, i amb la qual el reglament autonòmic manté una relació jeràrquica directa tal i com posàrem de manifest en els dictàmens 269/09 i 251/10.
Relacionat amb aquest àmbit legal es troba la Llei 3/1991, de 18 de març, de formació d'adults, tot i que en un nivell molt principial.
De fet, la regulació substantiva en la qual s'emmarca més directament la norma projectada és l'àmbit reglamentari: el Decret 161/2009, de 27 d'octubre, d'ordenació dels ensenyaments de l'educació secundària per a persones adultes (objecte del Dictamen 269/09 d'aquesta Comissió Jurídica), que substituí la regulació continguda en la disposició addicional segona del Decret 143/2007, de 26 de juny, pel qual s'estableix l'ordenació dels ensenyaments de l'educació secundària obligatòria.
El Projecte d'ordre examinat, per tant, el que fa és establir els requisits procedimentals d'avaluació regulats substantivament en l'esmentat Decret 161/2009, de la mateixa manera que l'Ordre EDU/295/2008, de 13 de juny (Dictamen 149/08 d'aquesta Comissió Jurídica) ho fa en relació amb el Decret 143/2007.
És d'aquesta darrera ordre esmentada d'on l'ordre projectada manlleva gran part de la regulació procedimental que conté.
En consonància amb el marc normatiu descrit, es formulen les observacions següents, amb la pretensió de millora tècnica del projecte normatiu car 'ja s'avança' no s'hi han detectat problemes de legalitat.
En la fórmula promulgatòria es diu: 'd'acord amb el dictamen del Consell Escolar de Catalunya.'
Es proposa de trobar una redacció que suprimeixi el terme 'd'acord' (per exemple, 'amb el dictamen del Consell Escolar de Catalunya').
I això, d'una banda, perquè de l'expedient es deriva que no s'han atès totes les consideracions que el Consell Escolar ha formulat en el seu dictamen i, d'una altra, perquè la fórmula 'd'acord' té, en ocasions, uns efectes jurídics (així, per exemple, l'article 13.2 de la Llei 5/2005, reguladora de la Comissió Jurídica Assessora) que la llei no atribueix al dictamen del Consell Escolar.
b) L'article 2.6 estableix: '[...] han d'informar d'aquests criteris l'alumnat i els tutors o tutores legals de l'alumnat [...].'
Seria, però, jurídicament més precís, en comptes de referir-se als tutors esmentar els representants legals, ja que aquesta fórmula inclou totes les formes relacionals amb els menors.
c) L'article 3 preveu que l'equip docent actua com un òrgan col·legiat.
Aquesta Comissió entén que és positiva la voluntat del precepte d'adaptar el règim d'aquest òrgan al d'un òrgan col·legiat ateses les funcions que ha de complir.
Així, per exemple, es pot deduir que el tutor o la tutora n'exerceix la presidència.
Tanmateix, i per tal de completar el funcionament col·legiat d'aquest òrgan, convindria valorar si ho facilitaria, a més, la indicació de quin dels professors o professores és qui assumirà la secretaria de l'òrgan, com ja s'observà en el Dictamen 149/08.
d) L'article 5.2 fa esment a un informe en el qual s'han de fer constar els mòduls o àmbits, o el nivell I complet que l'alumne o alumna hagi acreditat o convalidat.
Tot i que s'observa que l'article 5.2 del Projecte està redactat en termes més amplis, l'article 12.2 del Decret 161/2009 es refereix al fet que això s'ha de fer constar en 'una acta d'avaluació inicial'.
Es recomana, per tant, seguir la mateixa terminologia que el Decret i fer referència a aquesta acta en comptes de referir-se a un 'informe'.
e) En l'article 5, malgrat el que disposa el seu apartat 3, no sembla quedar reflectida la possibilitat que preveu l'article 12.3 del Decret ('Si en la prova d'avaluació inicial es detecta que un alumne/a necessita algun tipus de reforç en algun àmbit per poder cursar amb normalitat el seu itinerari personal, es pot proposar la seva incorporació a alguns dels ensenyaments que ofereixi el centre sempre que hi hagi places vacants.
Per tant, o bé s'inclou aquesta previsió relativa a l'alumnat amb necessitat d'algun tipus de reforç en un nou apartat, o bé es completa el que ja estableix l'apartat 3 per a l'alumnat que no pot iniciar els ensenyaments.
f) L'article 13.2 preveu que 'El director/a, com a responsable de totes les activitats del centre, ho és també de les d'avaluació [...]'.
L'article hauria de fer referència també al 'coordinador/a', tal com ho fan l'article 15.2 del Decret 161/2009 i l'article 14.7 del mateix Projecte.
g) No es fa cap concreció quant a la relació entre avaluació i atenció a la diversitat de l'alumnat (excepte, parcialment, en l'article 9.2), prevista en l'article 10 del Decret 161/2009.
En canvi, l'Ordre EDU/295/2008 en realitza una extensa regulació (art. 6).
Es proposa a l'Administració que ponderi la necessitat de dur-la a terme també en aquest Projecte.
h) No s'han incorporat a la darrera versió del Projecte sobre el qual dictamina aquesta Comissió els models que conté l'annex.
Això no obstant, si mantenen el mateix contingut que en la primera versió del Projecte, que sí que els inclou, no generen cap tipus d'observació.
Un cop considerades les observacions formulades en el cos d'aquest Dictamen, s'informa que la consellera pot aprovar el Projecte d'ordre del procediment i els documents i requisits formals del procés d'avaluació a l'educació secundària per a les persones adultes.